Апхуэдэ къэмыхъужын щхьэкIэ
Дагъыстэным Iуэхушхуэ щызэфIагъэкIащ уней хъумакIуэ IуэхущIапIэхэм къулыкъукIэ къагъэсэбэп Iэщэр къеIыхыным хуэгъэзауэ. Полицейхэм къапщытащ а IуэхущIапIэхэм я лэжьакIуэхэм Iэщэ зэрызэрахьэ щIыкIэр. Республикэм щыIэ апхуэдэ IуэхущIапIэ 70-м щыщу 30-р Iэщэншэу къэнащ. Мы IуэхумкIэ пэджэжащ мы гъэм бадзэуэгъуэм и 9-м Москва къыщыхъуа къаугъэм. Фигу къэдгъэкIыжынщи, абы щыгъуэм «Тойотэм» Къэрал Думэм и депутат Худяков Роман и автомашинэр гъуэгубгъум ирихулIащ, исахэр къикIри ар яубэрэжьащ. Ежьэжат, арщхьэкIэ депутатым абыхэм жып телефонкIэ сурэт зэратрихар щалъагъум къагъэзэжри, автомобилым и щхьэгъубжэр кIэрахъуэхэмкIэ хакъутыкIыну хэтащ . БзаджащIэхэр Волгоград и деж щаубыдащ. ТIуми МР-71 кIэрахъуэ, шэ 32-рэ, Мэхъэчкъалэ и уней хъумакIуэ IуэхущIапIэм и лэжьакIуэм и тхылъхэр яIыгът.
— Хабзэр къызэпауду къыщIэкIащ уней хъумакIуэ IуэхущIапIэ 30-м щIигъум. Iэщэ мин 1,2-рэ къытрахащ, — къет Урысейм и МВД-м и пресс-IуэхущIапIэм.
А IуэхущIапIэхэм Iэщэр сакъыу щызэрахьэртэкъым. Ахэр щIыпIэ щхьэхуэм щахъумэн е сейфым дэлъын хуейщ. Нэхъ мыхъумыщIагъэ дыдэр Iэщэр «зэрырагъэфIакIуэрщ»: шипщI зэрыхуэ «Сайга» къызэрыгуэкIыр шэ 30 ихуэу ящI. Апхуэдэ Iэщэм дерт иIэщ.
Республикэ МВД-м и лэжьакIуэ подполковник Абдулмаджидов Манап къыджиIащ:
— Ахъшэ къезышэкI хъумакIуэхэр хуитщ Iэщэ яIыгъыну. Ауэ цIыху щхьэхуэ зыхъумэхэм хабзэкIэ яIыгъ хъунукъым Iэщэ гуэри.
Къэпщытэныгъэхэм я Iэужьщ ДагъыстэнымкIэ МВД-м лицензэ зыт, Iэщэ зэрахьэну хуит зыщI и къудамэм щыщ къулыкъущIищ я IэнатIэхэм зэрыIуагъэкIар.
Iэщэхэр зыIаха уней хъумакIуэ IуэхущIапIэхэм ящыщ зым и унафэщI Абдулхаликов Дибир жеIэ цIыху куэд лэжьыгъэншэу къэнэну.
-Хэт хуей хъумакIуэ Iэщэншэ?! ХьэрычэтыщIэхэм я нэхъыбэм дэ дыкъыщIагъэсэбэпыр IэщэкIэ зэщIэузэда хъумакIуэхэр зэраIэмкIэ загъэпIиин щхьэкIэт.
Урысейм и МВД-м къызэритамкIэ, 2012 гъэм Дагъыстэным щIэпхъаджагъэ 607-рэ щызэхащIыхьащ Iэщэ къагъэсэбэпу.
.
Дагиев Ахьмэд.
«Российская газета»
